정조 3년
己亥八月初六日未時。上自驪州行宮。還至利川宿所。擧動入侍時。行都承旨洪國榮。行左承旨鄭民始。行右承旨李義翊。左副承旨徐有防。右副承旨李秉模。同副承旨李枰。記事官李兢淵。假注書徐鼎修。記事官徐龍輔鄭東浚。以次侍立訖。上具戎服。出便次。御正堂。侍衛諸臣。皆入就侍立位。義翊跪稟初吹。少頃。又稟二吹。通禮跪啓。請中嚴。義翊。又稟三吹。通禮跪啓外辨。請出次。上降座乘輿。出行宮門外。乘馬。傳宣官跪稟鳴金邊旗幟分立三行。宣傳官又稟開門大吹打。駕進發。上謂義翊曰。來時路傍禾穀。得免傷損云。是甚可幸。而每當還歸之際。人情易致懈忽。更加禁飭事。分付京畿監司及差使員等處。觀光民人。亦勿禁逐事。竝爲申飭。可也。義翊承命。分付。上曰。晩後日氣頗熱。連日䟎程之餘。軍兵之勞苦可悶。緩驅徐行。勿爲疾馳事。宣傳官持令旗。分付於各營門。駕到利川邑內東峴。上顧謂侍臣曰。路傍民人。比昨日尤多。何也。義翊曰。臣等。亦怪之。問於民人輩。則以爲遠路觀光之民。昨日則或有未及來者。今皆漸聚云矣。上至利川行宮門外。宣傳官跪稟鳴鑼邊旗幟分立左右。上入宮門。下馬。御正堂。承史侍衛諸臣。各就其位如常儀。上曰。領左相。入侍。領議政金尙喆。左議政徐命善。進伏。尙喆等曰。風日極爲淸和。實是萬幸。而連日動駕。聖體諸節。更若何。上曰。予則無事。而卿等連爲行役。能無大段損節。良庸欣幸。命書傳敎曰。京畿監司。利川縣監。率父老民人。入侍。京畿監司鄭昌聖。利川縣監李端會。率民人。進前。上命有防諭之曰。遠路動駕。多日駐蹕。列邑民人。自多勞役之事。予心矜悶。實不能須臾忘也。旣以儲置米會減。又命秋大同蠲減。以爲一分救濟之策。而此外。亦豈無疾苦愁冤之端乎。予寡人。爲爾等父母。夙宵一念。常恐不能盡子育之道。未免有捐瘠之患。故耿耿在中。錦玉靡安。今於輦路之過。見爾等扶老携幼。坌集道傍。有若赤子之就慈母。予於是。益不勝歉愧于心矣。今者。特召爾等。使進於前。欲問其弊瘼。爾等其皆陳達。可也。仍命有防。讀喩宣諭綸音。上曰。綸音中辭意。亦以言語。逐條解喩。可也。有防承命解喩訖。民人等。皆起伏拜告曰。臣等。伏蒙國恩。近歲以來。時和年豊。樂生安業。實無窮厄顚連之患。且於今番凡干事役。竝皆除免。無一困苦之端。臣等。只有晝夜感祝而已。如有弊瘼。則父母之前。豈有所諱而不爲陳達乎。上曰。爾等。皆予赤子也。予以否德。雖不能盡父母之責。爾等。必思祖宗朝保育之澤。又念予軫恤之意。各勤爾業。各安爾生。毋負予寡人之至意也。民人等。皆起拜曰。臣等今日。得見父母之顔。自此以後。更無所恨矣。上謂昌聖曰。驪州利川邑弊民瘼。其皆採探。一一敷陳。可也。昌聖曰。驪利兩邑。非曰全無弊端。而少少之疵。有難枚擧仰煩。如有大段弊瘼。則近來朝家軫念。靡不容極。臣待罪旬宣之任。雖甚無狀。其在仰體之道。豈不早已狀聞。以竢處分。大體則別無目下可以變通之者。故未敢陳達矣。驪利兩邑之弊中。只有無續田一事也。蓋原田等第。一番定式之後。雖逢災年。元無許頉之規。故是爲大弊云矣。上曰。本縣縣監旣已登筵。如有所見。亦爲陳達。可也。端會曰。所謂原田。則或遇災荒之年。初無掛鎌之穀。而亦皆一一徵稅。不入於給災之中。故此爲民間大弊。而如有續田。則庶可以隨其豊凶。有懸災許頉之道矣。上曰。然則何以變通。然後庶可謂救弊之道乎。畿伯及本縣縣監。各陳意見。可也。昌聖端會曰。臣等。亦思捄弊之方。而別無他策。若以原田。或降爲續田。則庶或爲變通之道。而如此則收稅必減。國用甚縮。故不敢輕先仰請矣。上曰。國用之耗縮。猶屬第二件事。如有一分救民之道。則豈不大幸乎。卿等。勿以國用爲慮。只從意見出擧條。以爲稟處之地。可也。昌聖曰。邑弊之中最甚者。莫如無續田。邑蓋原田等第。一定之後。雖逢災年。元無許頉之規。故不免白徵之弊。至於降續。則隨其起陳之實。得有盈縮之道。而利川等野邑。則皆是原田。而初不降續。故白徵之弊。比他尤多云。若令査陳。則原田之久廢者。自當應頉。而但今經用遺乏。實摠減縮。亦爲可悶。故戶曹每以新起充數。然後方許永頉。以此査陳一事。雖有朝令。而亦難擧行。臣意以爲各邑。詳考田案。原田中終不可起墾之土。使該守令親執行査。從實降續。似爲實惠之大政矣。上曰。令廟堂稟處可也。出擧條上曰。此外民弊。亦爲陳達。可也。端會曰。本邑民人。春間受廣州移轉米。以爲農糧矣。今當秋成。可以輸納。而山城路遠運納甚難。故民皆以此爲苦矣。上曰。山城險路。趁期輸納。果甚矜悶。然則一倂蕩減爲好耶。端會曰。臣意則。莫重國穀。不必蕩減。而民間所願。只於本邑捧留。則可爲大段實惠云矣。上曰。苟知其爲民弊端。則此不必下廟堂稟處。特爲許施。有何難乎。畿伯亦以此意出擧條。以爲依此擧行之地。可也。昌聖曰。今聞利川縣監李端會所達。春間所受。廣州移轉米。秋來當輸納於山城。而山坂氷路。經宿運納其弊不貲。本邑民情。皆願捧留本邑。待明春還爲分糶於廣州東南面受還之民。則事甚便好云。此弊臣亦慮之。而曾前亦多有以此狀請許施之事。故臣欲於冬糴時。援例陳請。而姑未及爲之矣。上曰。不必稟處之事。依此。本邑民人所受南漢移轉米。捧留本邑。待明春從便分糶之地。可也。出擧條上曰。此二件事外。亦有何弊乎。當此親詢之日。無遺陳達。可也。昌聖端會曰。咫尺前席。聖敎勤摯。臣等。豈不竭其所蘊。仰對聖問。而此外果無他弊矣。上曰。利川。本是殘邑。而閭閻之櫛枇。人物之繁息。無異大邑。是何故也。昌聖曰。此邑。本以府使。降爲縣監。而土地膏沃。生理甚好。故邑居貌樣。頗爲繁盛矣。上曰。本邑戶數爲幾何。端會曰。五千餘戶矣。上曰。結數。爲幾何。端會曰。三千四十二結矣。上曰。然則土地。亦可謂廣闊矣。昌聖曰。本邑爲十四面。而境土頗廣矣。上命端會先退。上曰。此邑。何以爲都護府乎。昌聖曰。土沃民多。而爲廣州屬邑。故然矣。上曰。此本南川縣。而高麗時郡人。噵太祖利涉。故仍賜今名云。利川之利字。蓋由於此矣。昌聖曰。臣則未及聞之矣。上曰。行宮庭邊有蓮亭。此所謂愛蓮亭乎。昌聖曰。愛蓮之稱。其來已久。傳自國初。又載輿地勝覽。至今有任元澹所製之記文矣。上曰。愛蓮之義。取周濂溪愛蓮說乎。此亭之建。始於何時云耶。畿伯出問以奏。可也。昌聖回奏曰。臣出問於邑中故老。則以爲故邑倅李世珤。始建此亭。而故相臣申叔舟。以今名爲扁云矣。上曰。風月亭集中。有鑿得新塘又種蓮。風流可愛主人賢者。謂此亭耶。昌聖曰。然矣。上曰。此距楊根。爲幾許里。昌聖曰。不過數十里之地矣。上曰。今番輦路。觀光民人之衆多。可謂初見矣。民始等曰。不但臣等未之前見。邑中父老。皆以爲挽古所無云矣。上曰。彼林林蔥蔥者。皆予赤子也。何以則使無一夫不獲之歎乎。一有不獲。是何異於推而納諸溝中也。民始等曰。殿下居君師之位。有父母之責。果如聖敎。如有一夫之不獲。豈非有欠於聖德乎。伏望殿下。益加警惕之念。愽施愛恤之恩。則唐虞熙皞之治。何難復見於今日乎。昌聖曰。近年則禾穀屢量。人皆安業。幸無離散愁苦之端。而如或不幸。一遇荒年。則國家之憂。必不少矣。此亦不可不預講救濟之策。俾無一夫不獲之歎。是臣等區區之望也。上曰。卿言。誠是矣。今年年事。果爲登稔。路傍禾稼。無不翼翼。予心欣幸。何可言喩。而予於此。又有所愓然警懼者。承此累豊之後。人心漸至狃安。而實不無粒米狼戾之慮矣。昌聖曰。民情近來。則甚巧於謀生。昔之浪費者。今皆儲蓄云。而若値此等豊歲。則未免釃酒炰狗。群飮會射。日以爲常。蓋田間之樂事。無過於此。雖爲可幸。而在渠輩。猶有不節之歎矣。上曰。奚特民情爲然。朝廷之上。亦多如此之歎。幸無水旱盜賊之警。則豫大之心。侈汰之習。潛滋暗長於不知不覺之中。此正今日君臣上下所可着念處也。民始等曰。聖敎。誠好矣。伏望殿下。常以今日之敎。毋忘於聖衷。則國家之幸。生民之福也。上曰。先朝庚戌年行幸時。故相閔鎭遠。以驪州淸心樓爲宿所事。屢次仰請。蓋以一日之內。展謁兩陵。還到利川。則百餘里往來。必至侵夜故耳。其時諸臣。亦多爲言。而以宿所修理。未及預先擧行之故。未果焉。此亦載政院日記中矣。肅廟戊辰年。亦以利川爲宿所。故鷄鳴後。始到行宮。今番則蓋慮此弊。不得不經夜於驪州。而以今日觀之。若不於驪州留宿。則必不免侵夜到此矣。民始曰。臣等亦見政院日記。而庚戌年行幸時。當日回駕。故非但侵夜動駕之爲可悶。百官軍兵。昏夜驅馳。未免顚沛之患矣。今番則以驪州宿所之故。緩緩作行。早到利川。實爲多幸矣。上曰。外方植炬之弊。亦爲除減。此亦可幸矣。昌聖曰。若自陵所。直還利川。則勢當侵夜。將有五十餘里植炬之擧。而今番幸免此弊。實爲民惠之大者矣。上曰。畿伯先退。昌聖先爲退出。上曰。行宮扁額曰以于斯者。卽禮記所云歌于斯之義乎。義翊曰。然矣。義翊曰。俄者殿庭。有一卒攔入內帳之內。見捉於扈衛武藝別監云矣。上曰。厥卒之攔入。是何故云耶。宣傳官申應周曰。未及問之矣。上曰。出去査問。可也。應周承命査問後回奏曰。臣出去査問。則前排頭局通路處。逼近內帳。而此是左列矣。本衙東軒門。由此通路之故。厥卒稱以食代。誤入帳內。將欲由徑戞過。見捉於武藝廳。而臣搜見襯身物件。則別無所持之軍裝。故方今拘留於內陣門之外矣。義翊曰。帳前扈衛。何等嚴審。而有此雜人攔入之擧。極爲驚駭。當該攔入之卒。不可不重繩。該次知將官。亦當嚴治矣。上曰。攔入之卒是何軍云耶。應周曰。大旗手也。上曰。該次知敎鍊官及攔入之卒。倂爲出付該營。以待處分事。分付。可也。上曰。旣已夜深。卿等必多困憊。退去休息。可也。命退。諸臣以次退出。夜已四更矣。